……………………………

…………………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **Г-Н РУМЕН ПОРОЖАНОВ** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **РУМЕН ПОРОЖАНОВ** |

**ДОКЛАД**

от доц. д-р Янко Иванов – заместник-министър на земеделието, храните и горите

**Относно:** Проект на Наредба за изменение и допълнение на Наредба № 26 от 2010 г. за специфичните изисквания за директни доставки на малки количества суровини и храни от животински произход

**УВАЖАЕМИ ГОСПОДИН МИНИСТЪР,**

На основание чл. 21б от Закона за храните внасям за одобряване проект на Наредба за изменение и допълнение на Наредба № 26 от 2010 г. за специфичните изисквания за директни доставки на малки количества суровини и храни от животински произход.

Наредба № 26 от 2010 г. за специфичните изисквания за директни доставки на малки количества суровини и храни от животински произход урежда условията и реда за:

1. директната доставка, извършена от производителя, до крайния потребител или до местни обекти за търговия на дребно, които извършват директни доставки на краен потребител, на малки количества:

а) първични продукти - сурово мляко, пчелен мед и пчелни продукти, яйца от кокошки и пъдпъдъци и прясна и охладена морска и сладководна риба;

б) прясно месо от птици и зайци, заклани във фермата;

в) отстрелян едър и дребен дивеч или месо от едър и дребен дивеч;

2. доставката на храни от животински произход, обработени и/или преработени в обект за търговия на дребно, до други обекти за търговия на дребно като странична, локална и ограничена дейност;

3. вписването на лицата, извършващи директни доставки по т. 1, и регистрацията на обекти за търговия на дребно, от които се извършва доставка на храни по т. 2.

Съгласно разпоредбата на чл.1, параграф 4 във връзка с параграф 3, буква в) от Регламент (ЕО) № 853/2004 на Европейският парламент и на Съвета от 29 април 2004 година относно определяне на специфични хигиенни правила за храните от животински произход, държавите членки създават в съответствие с националното си законодателство правилата, регулиращи дейностите и лицата, извършващи директни доставки на малки количества първични продукти. Такива национални разпоредби следва да гарантират постигане на целите на регламента.

С Наредба № 26 от 2010 г. се въвеждат и условията и реда за доставката на храни от животински произход, обработени и/или преработени в обект за търговия на дребно, до други обекти за търговия на дребно като странична, локална и ограничена дейност съгласно чл. 1, параграф 5, буква б), подточка ii) от Регламент (ЕО) № 853/2004. Съгласно изискванията Регламент (ЕО) № 853/2004 държавите членки следва да разполагат с известна свобода по свое усмотрение да разширяват или ограничават приложението на изискванията на регламента по отношение на търговията на дребно съгласно националното законодателство. Въпреки това, те могат да ограничат тяхното приложение само ако считат, че изискванията на Регламент (ЕО) № 852/2004 са достатъчни, за да се постигнат изискванията по отношение на хигиената на храните и когато доставката на храни от животински произход от един обект на търговия на дребно на друг такъв обект е странична, локална и ограничена дейност. В такива случаи обаче, доставките трябва да съставляват малка част от бизнеса на обекта, снабдяваните обекти следва да са разположени в непосредствена близост до него и доставките следва включват само определени видове продукти или обекти.

В Наредба № 26 от 2010 г. не е регламентирано териториално ограничение за директните доставки на пчелен мед и месо от дивеч.

С проекта за изменение и допълнение на наредбата се увеличава количеството за директната доставка на малки количества сурово овче или козе мляко, която се извършва от производител, като се повишава броя на животните във ферма, а именно:

Директна доставка на малки количества сурово овче или козе или биволско мляко е доставката, която се извършва от производител и не превишава:

1. 60% от месечния млеконадой - от ферми за производство на овче или козе мляко до 200 броя животни в период на лактация или биволско мляко до 50 броя животни в период на лактация;

2. 50% от месечния млеконадой - от ферми за производство на овче или козе мляко от 200 до 500 броя животни в период на лактация или биволско мляко от 50 до 100 броя животни в период на лактация;

3. 40% от месечния млеконадой - от ферми за производство на овче или козе мляко над 500 броя животни в период на лактация или биволско мляко над 100 броя животни в период на лактация.

Проектът дава възможност обектите за търговия на дребно да бъдат разположени в същата и/или една съседна административна област по регистрация на животновъдния обект.

Отпада териториалното ограничение за реализация на млечни продукти от овче и козе мляко, а именно храните, произведени в обектите за търговия на дребно могат да се доставят до други обекти за търговия на дребно или до мобилни хладилни витрини, които се намират:

1. в същата и/или една съседна административна област;

2. на територията на цялата страна за млечни продукти от овче, козе и биволско мляко.

С горепосочените изменения се цели да се стимулира производството на сурово овче и козе мляко от малки и средни производители, с оглед спецификата на производство на тези продукти в определени региони в страната. Ще бъде стимулирано и потреблението на традиционни местни храни и продукти.

Извършени са и някои правно-техническите редакции.

Проектът на наредба е нотифициран по реда на Директива (ЕС) 2015/1535 на Европейския парламент и на Съвета от 9 септември 2015 година установяваща процедура за предоставянето на информация в сферата на техническите регламенти и правила относно услугите на информационното общество.

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Проектът няма да се отрази на бюджета на Министерство на земеделието, храните и горите.

Проектът няма да окаже финансово въздействие върху адресатите на наредбата.

Съгласно чл. 26, ал. 2 от Закона за нормативните актове са проведени предварителни обществени консултации със заинтересованите страни.

Съгласно чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани на интернет страницата на Министерството на земеделието, храните и горите и на Портала за обществени консултации с 30-дневен срок на заинтересованите лица за предложения и становища.

Съгласно чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 21б от Закона за храните, предлагам да одобрите предложения проект на Наредба за изменение и допълнение на Наредба № 26 от 2010 г. за специфичните изисквания за директни доставки на малки количества суровини и храни от животински произход.

|  |  |
| --- | --- |
| **Приложениe:** | 1. Наредба; 2. Справка за отразяване на постъпилите становища; 3. Справка за проведената обществена консултация; 4. Постъпили становища. |

С уважение,

**ДОЦ. Д-Р ЯНКО ИВАНОВ**

*Заместник-министър на земеделието, храните и горите*